Alytaus evangelinės bažnyčios (toliau – bažnyčia) nuostatai (toliau - nuostatai) – tai bažnyčios narių susirinkimo patvirtintos bažnyčios savivaldos taisyklės (bažnytinis kanonas), kuriose nustatyta narystės bažnyčioje tvarka bei bažnyčios organizacinė struktūra.

**BAŽNYČIOS PRIPAŽĮSTAMA VADOVAVIMO SAMPRATA**

* Bažnyčios Galva yra Jėzus Kristus, vadovaujantis jai savo Žodžiu, užrašytu Šventajame Rašte (Biblijoje), ir Šventąja Dvasia (Efeziečiams 1, 20-23; 5, 23-24; Kolosiečiams 1, 18).
* Jėzus Kristus deleguoja savo valdžią tiek bažnyčios nariams, tiek tarnautojams, suteikdamas jų tarnystei reikalingų vadovavimo ir kitų dovanų (Efeziečiams 4, 7-13; 1 Korintiečiams 12, 7-28; Romiečiams 12, 4-8).
* Jėzaus Kristaus mokymas ir vadovavimas bažnyčią pasiekia per Lietuvos evangelinių bažnyčių bendrijos (toliau - bendrija), kuriai priklauso bažnyčia, Visuotinį pastorių ir vyresniųjų susirinkimą (Sinodą) ir bendrijos pastorių tarybą, taip pat per bažnyčios narių susirinkimą, bažnyčios tarybą, pastorių, pastorių-asistentą (Apaštalų darbai 6, 5-6; 13, 1-3; 15, 22-23, 28, 30; 16, 1-5; 1 Timotiejui 4, 14).
* Visi bažnyčios, kaip Kristaus Kūno, nariai, būdami atskaitingi vieni kitiems ir pasilikdami Šventosios Dvasios bendrystėje, *paklūsta vieni kitiems Dievo baimėje* ir vykdo Jo valią (Efeziečiams 5, 21).
1. **SĄVOKOS**
* **Bažnyčios taryba (Taryba)** – aukščiausias kolegialus bažnyčios valdymo organas, suformuotas šiuose nuostatuose nustatyta tvarka.
* **Bažnyčios tarnavimas** – bažnyčios tarybos patvirtinta bažnyčios veiklos sritis, kuria siekiama bažnyčios tikslų.
* **Bažnyčios vadovas** – bažnyčios administracinėms funkcijos vykdyti bendrijos pastorių tarybos su bažnyčios tarybos pritarimu paskirtas vadovauti bažnyčiai ir ją atstovauti pastorius arba kitas bažnyčios narys.
* **Susirinkimas (sinodas)** – visų bendrijai priklausančių bažnyčių pastoriai ir vyresnieji (vadovai ar paskirti pastoracinei tarnystei).
* **Bendrija** – bažnyčių bendrija, kuri vadinasi Krikščionių bendrija „Tikėjimo žodis“.
* **Bendrijos pastorių taryba** – bendrijos valdymo organas, kurio sudarymo tvarka ir funkcijos reglamentuotos bendrijos įstatuose.
* **Diakonas** – tarnautojas, kuriam pavedama rūpintis bažnyčios raštvedyba ir finansų tvarkymu, ūkine veikla ir bet kuriomis kitomis, su bažnyčios aptarnavimu susijusiomis, funkcijomis.
* **Lankytojas** – asmuo, dalyvaujantis bažnyčios pamaldose ir nėra bažnyčios narys.
* **Narys** – asmuo, tikintis Jėzumi Kristumi kaip savo asmeniniu gelbėtoju ir šiuose nuostatuose nustatyta tvarka tapęs bažnyčios nariu.
* **Pamaldos** – narių ir lankytojų kassavaitinis susirinkimas bažnyčios tarybos nustatytomis savaitės dienomis ir valandomis.
* **Pastoracinė tarnystė** – bažnyčios narių ir lankytojų mokymas Šventojo Rašto tiesų, siekiant, kad jie taikytų jas asmeniniame gyvenime bei puoselėtų tikėjimą Viešpačiu Jėzumi Kristumi.
* **Pastorius** – bažnyčios narys, su bažnyčios tarybos pritarimu Susirinkimo (sinodo) paskirtas pastoracinei tarnystei.
* **Pastorius – asistentas** – bažnyčios narys, su bažnyčios tarybos ir pastoriaus pritarimu Susirinkimo (sinodo) paskirtas pastoriaus pavaduotoju.
* **Tarnautojas** – bažnyčios tarybos patvirtintame tarnavime tarnaujantis bažnyčios narys arba lankytojas.
* **Tikėjimo išpažinimas** – tikėjimo tiesos, kurias išpažįsta visos, bendrijai priklausančios, bažnyčios.
1. **NARYSTĖ BAŽNYČIOJE**
	1. Bažnyčios nariu gali tapti kiekvienas 18 metų sulaukęs asmuo, kuris:
		1. yra įtikėjęs Jėzumi Kristumi kaip savo asmeniniu Gelbėtoju ir Viešpačiu;
		2. siekia, kad jo pasaulėžiūra bei gyvenimo būdas atitiktų Šventajame Rašte keliamusmoralinius standartus;
		3. pritaria bažnyčios vizijai, misijai ir tikslams;
		4. sutinka su bažnyčios Tikėjimo išpažinimu;
		5. bažnyčią laiko savo vietine bažnyčia ir padedamas Dievo siekia įgyvendinti nariui keliamus tikslus bei ištikimai vykdyti nario įsipareigojimus;
		6. susipažįsta su bažnyčios įstatais, šiais nuostatais ir raštu patvirtina savo apsisprendimą tapti bažnyčios nariu, užpildydamas Tarybos patvirtintos formos nario anketą.
	2. Bažnyčios nariu gali tapti ir nepilnametis asmuo (16 metų ir vyresnis), pateikęs raštišką tėvų ar globėjų sutikimą.
	3. Asmuo, norėdamas tapti bažnyčios nariu, turi užpildyti nario anketą ir susitikti su pastoriumi arba pastoriumi-asistentu pokalbiui. Šio susitikimo metu asmuo pasidalina mintimis apie savo tikėjimą Jėzumi Kristumi ir aptaria jam rūpimus klausimus. Pastoriui arba pastoriui-asistentui pritarus, toks asmuo tampa bažnyčios nariu.
	4. Nariui keliami tikslai:
		1. puoselėti asmeninį bendravimą su Viešpačiu Jėzumi Kristumi, studijuojant Šventąjį Raštą ir taikant jį savo gyvenime;
		2. dalintis Evangelijos žinia su kitais asmenimis;
		3. remti ir statydinti bažnyčią savo sugebėjimais ir tarnavimu Dievo malonės dovanomis ir piniginėmis aukomis pagal galimybes;
		4. puoselėti bažnyčios vienybę, saugotis nuoskaudų ir būti atlaidžiu;
		5. gerbti Dievą ir būti aplinkiniams pavyzdžiu savo kalba ir elgesiu; rodyti gerumą, gailestingumą ir meilę tiek bažnyčios nariams ir lankytojams, tiek visuomenėje;
		6. vadovaujantis Šventuoju Raštu dievotai auginti ir auklėti savo vaikus;
		7. vengti priklausomybes sukeliančių žalingų įpročių bei nuodėmės, o nesėkmingai kovojant su žalingomis priklausomybėmis ir nuodėme, kreiptis pagalbos į bažnyčios narius, tarnautojus, pastorių ar pastorių - asistentą.
	5. Nario įsipareigojimai:
		1. gerbti bažnyčios bendruomenę;
		2. lankyti pamaldas;
		3. remti bažnyčią dešimtine (gautų grynųjų pajamų dešimtąja dalimi), o neišgalint – pagal galimybes (prieš tai aptarus su pastorium ar bažnyčios vadovu).
	6. Nario teisės:
		1. lankyti vieną iš veikiančių namų grupelių tam, kad augti bendravime, atpažinti Šventosios Dvasios dovaną, bręsti tarnavimo darbui, tapti namų grupelės vadovu;
		2. tarnauti įvairiuose bažnyčios tarnavimuose ir tapti jų vadovais;
		3. siūlyti klausimus, kurie būtų apsvarstyti Tarybos posėdyje, perduodant juos bet kuriam Tarybos nariui;
		4. būti išrinktam į Tarybą ir balsuoti bažnyčios narių susirinkime.
	7. Narystė nutrūksta:
		1. nario prašymu (nevaržomu savo sprendimu narys bet kada gali nutraukti narystę bažnyčioje, informavęs pastorių arba bažnyčios administraciją);
		2. tarybos (pastoriaus, pastoriaus-asistento, bažnyčios vadovo atveju – bendrijos pastorių tarybos) sprendimu, jeigu narys nesilaiko nario įsipareigojimų (pastoriaus, pastoriaus-asistento, bažnyčios vadovo atveju – nario įsipareigojimų arba atitinkamų jiems keliamų reikalavimų) arba savo kalba bei elgesiu diskredituoja bažnyčią;
		3. nariui mirus.
	8. Bažnyčioje sudaromas vardinis narių sąrašas.
	9. Taryba reguliariai peržiūri, kaip nariai vykdo savo įsipareigojimus, bei atnaujina narių sąrašą.
	10. Narių sąrašas ir narių anketose pateikti duomenys tvarkomi laikantis konfidencialumo principo.
2. **BAŽNYČIOS LANKYTOJAS**
	1. Bažnyčios lankytojas yra asmuo, kuris nėra tapęs bažnyčios nariu, tokiu būdu apie lankytojo lojalumą bažnyčiai yra sudėtinga spręsti, nes jis neturi jokių įsipareigojimų bažnyčiai, jos misijai, vizijai, tikslams, tikėjimo išpažinimui ir bažnyčios gerovei, todėl lankytojui yra taikomi apribojimai.
	2. Bažnyčios lankytojas negali dalyvauti bažnyčios gyvenime ir veikloje kaip sprendžiamąjį balsą turintis tai yra negali balsuoti, būti renkamas į Tarybą, eiti tarnavimo vadovo ar namų grupelės vadovo pareigų.
	3. Lankytojas gali remti bendruomenę savo laisvos valios aukomis, taip pat apsispręsti aukoti pastovią auką bažnyčiai.
	4. Tarybos sprendimu, apsvarsčius kandidatūrą, lankytojas gali atlikti tarnavimą.
3. **NARIŲ SUSIRINKIMAS**
	1. Ne rečiau kaip kartą per metus yra šaukiamas eilinis narių susirinkimas. Narių susirinkimas gali vykti apklausos būdu, naudojantis balsavimo biuleteniais, elektroninėmis ar panašiomis nariams prieinamomis ryšio priemonėmis.
	2. Narių susirinkimas:
		1. renka Tarybos narius;
		2. Tarybos teikimu tvirtina ir keičia šiuos nuostatus;
		3. Pritaria arba nepritaria bažnyčios projektams, kuriems įgyvendinti būtų panaudojama 1/4 ar daugiau bažnyčios metinių finansinių išteklių;
		4. išklauso Tarybos veiklos ataskaitą;
		5. susipažįsta su bažnyčios finansine ataskaita.
	3. Narių susirinkimo (balsavimo) data paskelbiama nariams prieš 30 dienų iki susirinkimo (balsavimo), pateikiant susirinkime svarstytinus klausimus. Už narių susirinkimo sušaukimą ir organizavimą atsakingas bažnyčios vadovas.
	4. Narių susirinkimas laikomas įvykusiu, jeigu jame dalyvauja ne mažiau kaip 1/2 visų narių. Jeigu susirinkime dalyvauja mažiau kaip 1/2 visų narių, susirinkimas laikomas neįvykusiu. Kitas narių susirinkimas šaukiamas ne vėliau kaip per 60 dienų ir jis laikomas įvykusiu neatsižvelgiant į jame dalyvavusių narių skaičių, sprendimus priimant ne mažiau kaip 2/3 susirinkime dalyvavusių balsų dauguma.
	5. Sprendimai narių susirinkime priimami paprasta balsų dauguma, jeigu šiuose nuostatuose nenumatyta kitaip.
	6. Ypatingais atvejais bažnyčios vadovas, pastorius arba Taryba gali šaukti neeilinius bei bendruomenės lankytojams atvirus narių susirinkimus.
4. **TARYBA**
	1. Bažnyčios tarybą sudaro 7 nariai.
	2. Taryba sudaroma 3 metų kadencijai. Renkami Tarybos nariai gali būti perrinkti į Tarybą neribotą kadencijų skaičių, jeigu narių susirinkimas nenusprendžia kitaip.
	3. Tarybos sudėtis:
		1. Bažnyčios vadovas (administracinėms funkcijoms vykdyti), pastorius ir ordinuoti vyresnieji, kurie yra Tarybos nariais ex officio (pagal užimamas pareigas). Ordinuotas vyresnysis gali atsisakyti kandidatuoti kitai kadencijai, bet ne daugiau kaip vienos kadencijos laikotarpiui.
		2. Bažnyčios vadovo, pastoriaus ir ordinuotų vyresniųjų bendru sutarimu pasiūlytas kandidatas į tarybos narius vietoje atsisakiusio kandidatuoti ordinuoto vyresniojo.
		3. narių susirinkime **renkami** tarybos nariai – kiek trūksta iki 5.1 punkte nurodytų narių skaičiaus.
		4. Tarybos sprendimu pakviestas reikiamos kompetencijos dalyvis, kuris turi tik patariamąjį balsą, o sprendimo priėmime nedalyvauja.
	4. **Pasiūlyti** kandidatai tampa Tarybos nariais juos patvirtinus narių susirinkime balsavimo būdu.
	5. Narių susirinkime **renkami** tarybos nariai iš kandidatų sąrašo į Tarybą:
		1. kandidatu į Tarybos narius gali tapti bažnyčios narys, kuris atitinka 2.5. punkte išvardintus reikalavimus*,* turi darbui Taryboje reikiamos kompetencijos, tarnaujantis ir jį į Tarybos narius siūlo bažnyčios nariai.
		2. pirminis narių pasiūlytų kandidatų sąrašas peržvelgiamas Bažnyčios vadovo, pastoriaus ir ordinuotų vyresniųjų pagal nariams bei kandidatams keliamus reikalavimus ir sudarius galutinį sąrašą pateikiamas narių balsavimui. Kandidatai gali būti kviečiami pokalbiui;
		3. jeigu kandidatų į Tarybos narius sąraše yra mažiau, negu reikia, kad susidarytų pilna Tarybos sudėtis (nurodyta 5.1 punkte), papildomus kandidatus pasiūlo Bažnyčios vadovas, pastorius ir ordinuoti vyresnieji bendru sutarimu;
		4. narių susirinkimas renka Tarybos narius iš galutinio kandidatų į Tarybos narius sąrašo;
	6. Tarybos nariu gali būti tik vienas iš šeimos narių.
	7. Bet kuris Tarybos narys penkių Tarybos narių balsais gali būti atstatydintas iš Tarybos, jeigu:
		1. nesilaiko bažnyčios nario įsipareigojimų;
		2. sistemingai nedalyvauja Tarybos posėdžiuose ir veikloje.
	8. Taryba vadovaujasi bažnyčios įstatais, šiais nuostatais ir savo darbo reglamentu.
	9. Bažnyčioje sudaroma viena Taryba pastoracinės ir administracinės veiklos sričių įgyvendinimui, jei neatsiranda kitokio poreikio.
	10. Tarybos veiklos sritys:
		1. pastoracinė – pastoracinės tarnystės kryptys, bažnyčios tarnavimų prioritetai (skatinami krikščioniškomis vertybėmis ir bažnyčios mokymu pagrįsti bei savanorystės pagrindais veikiantys tarnavimai tiek bažnyčioje, tiek už jos ribų), bažnyčios veiklos planavimas ir narystės bažnyčioje koordinavimas;
		2. administracinė – bažnyčios finansinių išteklių paskirstymas ir kiti administraciniai klausimai (dėl nekilnojamojo ir kilnojamojo turto bei paslaugų pirkimo, pardavimo, nuomos ar kitų sutarčių sudarymo, tarnautojų darbo apmokėjimo ir pan.).
	11. Taryba nustato bažnyčios misiją, viziją ir tikslus. Bažnyčios misija, vizija, tikslai bei Tikėjimo išpažinimas yra skelbiami bažnyčios internetiniame puslapyje bei popierine, bažnyčios lankytojams ir nariams atvirai prieinama forma.
	12. Taryba turi teisę teikti bendrijos pastorių tarybai rekomendacijas ir pastabas dėl bendrijos pastorių tarybos paskirto pastoriaus, ordinuoto vyresniojo bei bažnyčios vadovo darbo.
	13. Taryba bendrijos pastorių tarybai gali siūlyti bažnyčios narį skirti į pastoriaus, ordinuoto vyresniojo bei bažnyčios vadovo pareigas ir gali siūlyti juos pašalinti iš šių pareigų bei bažnyčios narių.
	14. Taryba nustato bažnyčios vadovo, pastoriaus ir vyresniųjų atsakomybes ir veiklos sritis.
	15. Taryba nustato pastoriaus ir bažnyčios vadovo atlyginimą bei visas kitas išmokas, susijusias su jų darbu bei tarnyste bažnyčioje.
	16. Taryba skiria laikinai einantį Bažnyčios vadovo pareigas arba pavaduojantį, kai esamas Bažnyčios vadovas yra laikinai išvykęs, susirgęs ar dėl kitų priežasčių negali eiti savo pareigų. Paskirtas asmuo gali būti tik pastorius ar ordinuotas vyresnysis iš Tarybos narių. Nuolatiniu bažnyčios vadovu jis tampa jei jį patvirtina bendrijos taryba. Tokiu pat principu vykdomi naujo Bažnyčios vadovo rinkimai (tik Taryboje).
	17. Taryba gali pavesti tarybos nariams kuruoti tam tikrus bažnyčios tarnavimus, taip pat formuoti darbo grupes atskirų klausimų sprendimui.
	18. Tarybos nariams atlygis už darbą taryboje nemokamas.
	19. Taryba ne rečiau kaip kartą per metus narių susirinkime atsiskaito už nuveiktus darbus bei pristato bažnyčios finansinę ataskaitą.
	20. Nauja Taryba turi būti sudaryta likus ne mažiau kaip 30 dienų iki esamos Tarybos kadencijos pabaigos. Už Tarybos sudarymo organizavimą atsako pastorius.
5. **PASTORIUS IR BAŽNYČIOS VADOVAS**
	1. Pastorius atlieka pastoracinę tarnystę.
	2. Pastoriui ir vyresniesiems keliami reikalavimai:
		1. tiek slaptoje, tiek viešumoje siekti gyventi moraliai pavyzdingą gyvenimą, būti negodžiu pinigams, vengti interesų konflikto (1 Timotiejui 3, 1-7; 4, 12; 6, 11);
		2. ganyti bažnyčią išmintingai ir sumaniai (Jeremijo 3, 15);
		3. nuolat gilinti asmeninį Šv. Rašto pažinimą ir atsakingai rūpintis bažnyčios sveiku mokymu (Kolosiečiams 3, 16; 1 Timotiejui 4, 16; 2 Timotiejui 2, 15);
		4. ugdyti bažnyčią ir lavinti ją tarnavimo darbui bei siekti tikinčiųjų brandos (Efeziečiams 4, 11-15);
		5. tarnauti iš širdies, saugoti bažnyčią ir rūpintis jos visokeriopa gerove (Evangelija pagal Joną 10, 11-12).
	3. Pastorius koordinuoja Tarybos susirinkimus, sudaro Tarybos darbo reglamentą ir aktualių klausimų sąrašą.
	4. Pastorius ar ordinuotas vyresnysis gali būti paskirtas bažnyčios vadovu bendrijos pastorių tarybos sprendimu, pritariant Tarybai.
	5. Bažnyčios vadovas:
		1. turi atitikti keliamus reikalavimus nurodytus 6.2.1 ir 6.2.5. punktuose. Jis renkamas 3 metų kadencijai, Tarybos balsų daugumos principu (Žr.5.15 punktą). Kandidatus į Bažnyčios vadovo pareigas gali siūlyti tik Tarybos nariai.
		2. vykdo administracines funkcijas ir atstovauja Bažnyčią;
		3. visus savo sprendimus derina su Taryba. Nederinti ir nepatvirtinti Taryboje sprendimai negalioja;
		4. bažnyčios vardu sudaro reikiamus sandorius ir atstovauja bažnyčią santykiuose su kitais asmenimis;
		5. sudaro ir nutraukia darbo sutartis su bažnyčios darbuotojais ir tarnavimo sutartis su bažnyčios tarnautojais;
		6. tarybos nustatytų kompetencijų ribose priima sprendimus dėl turto, paslaugų ir darbų įsigijimo, perleidimo, nuomos, perdavimo pagal panaudos sutartį ar įkeitimo;
		7. koordinuoja bažnyčios veiklą: organizuoja šventes ir kt. renginius;
		8. bendrijos pastorių tarybos nurodymu atlieka kitus veiksmus, kurie bažnyčios vadovui numatyti teisės aktuose, bažnyčios įstatuose ir šiuose nuostatuose.
6. **TARNAUTOJAI IR DIAKONAI**
	1. Bažnyčios tarnautojams ir diakonams keliami tokie patys tikslai kaip ir bažnyčios nariams.
	2. Bažnyčios tarnavimų vadovai ir diakonai turi būti ir bažnyčios nariais.
	3. Siekiant bažnyčios tikslų ir įvertinant darbų pobūdį, tarnautojai arba diakonai gali būti priimti ne tik neapmokamai, bet ir pilnai arba iš dalies apmokamai tarnystei.
	4. Diakonams kvalifikacinius reikalavimus nustato bažnyčios vadovas, tarnavimų vadovams – pastorius, kitiems tarnautojams – tarnavimų vadovai arba pastorius.
	5. Diakonus ir tarnautojus į apmokamą tarnystę priima bažnyčios vadovas, gavęs Tarybos pritarimą ir su Taryba suderinęs diakonų ir tarnautojų veiklos sritis. Neapmokamai tarnystei diakonus skiria bažnyčios vadovas, tarnavimų vadovus – pastorius, kitus tarnautojus – tarnavimų vadovai arba pastorius.
	6. Visus sprendimus dėl diakonų ir tarnautojų išlaikymo bei visų kitų išmokų, susijusių su jų darbu bei tarnyste bažnyčioje, tvirtina taryba bažnyčios vadovo teikimu.
7. **GINČYTINŲ KLAUSIMŲ SPRENDIMAS**
	1. Visi ginčytini klausimai, kylantys tarp bažnyčios narių, tarnautojų, diakonų, bažnyčios bendradarbių ir kt., susiję su dvasiniu mokymu, bažnyčios praktika, tradicija, bažnyčios finansais ar turtu ir t.t. yra sprendžiami tik Tarybos. Sprendimai privalo būti priimami po maldos bei romumo ir nuolankumo dvasioje paremto klausimo išnagrinėjimo, kai kiekvienas Tarybos narys pagarbiai išklauso kito pozicijos ir vienas kitą vertina aukščiau už save.
	2. Taryba turi teisę kreiptis pagalbos į bendrijos pastorių tarybą, kitus klausimams kompetenciją turinčius asmenis. Sprendimai, patvirtinti Tarybos kompetencijos ribose yra galutiniai ir neskundžiami.
8. **KITOS NUOSTATOS**
	1. Iškilus neatitikimo atvejui tarp bažnyčios įstatų ir šių nuostatų, vadovaujamasi šiais nuostatais.
	2. Šie nuostatai gali būti pakeisti narių susirinkimo, jeigu tam pritaria ne mažiau kaip 2/3 susirinkime dalyvavusių narių.